Správa Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov - Konečné hodnotenie akčného programu Spoločenstva Mládež (2000 – 2006) a akčného programu Spoločenstva na podporu organizácií aktívnych na európskej úrovni v oblasti mládeže (2004 – 2006) /* KOM/2008/0398 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 26.6.2008 KOM(2008) 398 v konečnom znení SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Konečné hodnotenie akčného programu Spoločenstva Mládež (2000 – 2006) a akčného programu Spoločenstva na podporu organizácií aktívnych na európskej úrovni v oblasti mládeže (2004 – 2006) SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Konečné hodnotenie akčného programu Spoločenstva Mládež (2000 – 2006) a akčného programu Spoločenstva na podporu organizácií aktívnych na európskej úrovni v oblasti mládeže (2004 – 2006) 1. ÚVOD Od roku 2000 do roku 2006 nadobudli činnosti Spoločenstva v prospech mládeže tieto dve formy: - podpora projektov, na ktoré sa vzťahuje rozhodnutie Európskeho parlamentu a Rady č. 1031/2000/ES z 13. apríla 2000, ktorým sa ustanovuje akčný program Spoločenstva Mládež[1], - príspevok na náklady činnosti európskych mimovládnych organizácií mládeže a Európskeho fóra mládeže (EFM). Táto podpora bola v rokoch 2004 – 2006 zastrešená rozhodnutím Európskeho parlamentu a Rady č. 790/2004/ES z 21. apríla 2004, ktorým sa ustanovuje akčný program Spoločenstva na podporu organizácií aktívnych na európskej úrovni v oblasti mládeže[2]. Konečné hodnotenie obidvoch nástrojov v rovnakom období a ich zlúčenie do jedného programu od roku 2007 viedli Komisiu k vyhotoveniu iba jednej správy, v ktorej predkladá závery z hodnotení a odporúčania, ktoré sa uplatnia na program Mládež v akcii (2007 – 2013). Hodnotenia sú prístupné na tejto adrese: http://ec.europa.eu/dgs/education_culture/evalreports/index_en.htm#youthHeader 2. PRIPOMENUTIE CIEĽOV PROGRAMU 2.1. Program Mládež Cieľom programu Mládež bolo podporiť aktívnu účasť mladých ľudí na budovaní Európy, posilniť ich zmysel pre solidaritu, podporiť ich iniciatívnosť, podnikavosť i tvorivosť a posilniť spoluprácu v oblasti mládeže. Tieto ciele sa realizovali prostredníctvom týchto rôznych akcií: - Mládež pre Európu, ktorá podporila výmenu mládeže, - Európska dobrovoľnícka služba (EDS), ktorá dobrovoľníkovi umožňovala zúčastňovať sa na činnosti solidarity v inej krajine, ako je jeho krajina, - iniciatívy v prospech mládeže, teda časť programu, ktorá podporuje novátorské a tvorivé iniciatívy alebo iniciatívy zamerané na spoločenskú angažovanosť mládeže, - spoločné akcie spojené s ďalšími intervenciami Spoločenstva, ktoré sa vzťahujú na Európu vedomostí, najmä Socrates a Leonardo, - sprievodné opatrenia, teda časť programu, prostredníctvom ktorej sa financovali rôzne podporné opatrenia, najmä vzdelávacie opatrenia a opatrenia spolupráce strán zainteresovaných na politike mládeže. Riadenie programu, v ktorého rámci sa poskytuje veľmi veľa grantov a ktorý vyžaduje veľkú prístupnosť pre príjemcov grantov, sa v značnej miere zabezpečovalo „decentralizovaným“ spôsobom prostredníctvom národných agentúr. Niektoré národné agentúry okrem plnenia svojho poslania národnej agentúry pre svoju krajinu zabezpečili podporu pre všetky národné agentúry prostredníctvom rozvoja osobitnej právomoci; táto funkcia sa nazýva SALTO (Support, Advanced Learning and Training Opportunities). Program zároveň podporil centrá na poskytovanie informácií o možnostiach poskytovaných mladým ľuďom na európskej úrovni (sieť Eurodesk tvorená kanceláriami jednotlivých krajín). Niektoré časti programu predpokladali „centralizované“ riadenie na európskej úrovni. Komisia sa preto opierala o Kanceláriu technickej pomoci (KTP) až do roku 2006, keď začala pôsobiť Výkonná agentúra pre vzdelávanie, audiovizuálny sektor a kultúru (ďalej len „výkonná agentúra“), ktorej oddelenie prevzalo zodpovednosť za riadenie týchto akcií. Vyčlenený rozpočet na obdobie rokov 2000 – 2006 (viazané rozpočtové prostriedky v miliónoch EUR) Rozpočet Únie | 624,2 | Iné príspevky (EZVO/EHP a kandidátske krajiny) | 90,6 | Spolu | 714,8 | Z toho využitý rozpočet | 701,4 | Odhad počtu účastníkov 2000 – 2006 (v tisícoch EUR) Výmena mládeže | 465,8 | Európska dobrovoľnícka služba | 25,7 | Iniciatívy v prospech mládeže | 153,4 | Sprievodné opatrenia | 206,9 | Spolu | 851,8 | 2.2. Program na podporu organizácií aktívnych v oblasti mládeže Všeobecný cieľ programu spočíval v podpore činností medzinárodných mimovládnych organizácií mládeže a Európskeho fóra mládeže (platformy takmer stovky mládežníckych organizácií) prostredníctvom grantov na činnosť. Tieto činnosti mali predovšetkým prispieť k aktívnej účasti mládeže na verejnom živote a na živote spoločnosti, ako aj k rozvoju opatrení spolupráce Spoločenstva v oblasti mládeže. Program bol v plnom rozsahu riadený „centralizovane“. Vyčlenený rozpočet na roky 2004 – 2006 (viazané rozpočtové prostriedky v miliónoch EUR) Rozpočet Únie | 12,9 | Iné príspevky (EZVO/EHP a kandidátske krajiny) | 0,2 | Spolu | 13,1 | Z toho použitý rozpočet | 12,9 | Počet poskytnutých grantov 2004 – 2006 Európskemu fóru mládeže | 3 | Európskym mimovládnym organizáciám mládeže | 234 | 3. HODNOTENIE 3.1. Postupy Konečné hodnotenie programu Mládež sa zakladá na: - hodnotiacich správach členských štátov a iných účastníckych krajín, - správe vypracovanej externým hodnotiacim subjektom, ktorý mal okrem týchto národných správ k dispozícii výsledky vlastného prieskumu uskutočneného najmä prostredníctvom dotazníkov zaslaných hlavným zainteresovaným stranám. Toto externé hodnotenie uskutočnil ECORYS na základe rámcovej zmluvy uzavretej s Komisiou v roku 2006 v rámci verejnej súťaže. Konečné hodnotenie programu na podporu organizácií aktívnych v oblasti mládeže sa zakladá na správe vypracovanej externým hodnotiacim subjektom The Evaluation Partnership, ktorý bol vybraný v rámci verejnej súťaže vyhlásenej v roku 2006. 3.2. Metódy Postup vybraný na účely externého hodnotenia programu Mládež pozostával predovšetkým z týchto činností: analýza dokumentov, definícia ukazovateľov, rozhovory, prieskumy prostredníctvom dotazníkov cez internet, štúdie týkajúce sa jednotlivých krajín. Využili sa najmä vyplnené dotazníky, ktoré poskytlo 2 500 mládežníckych organizácií, 900 mladých účastníkov a 450 sociálno-výchovných pracovníkov („youth workers“ – mládežnícki pracovníci). Postup vybraný pre druhý program zahŕňal analýzu dokumentov, elektronické dotazníky, diskusné skupiny, priame rozhovory a predkladanie krátkych elektronických dotazníkov. 3.3. Závery hodnotiacich subjektov Hodnotenia obidvoch programov sú veľmi kladné z viacerých hľadísk. Program Mládež bol úplne v súlade so spoločnou politikou Únie v prospech mládeže. Spĺňal požiadavky väčšiny príjemcov programu. Vo vzťahu k mládeži bol účinný, pokiaľ ide o jej zmysel pre občianstvo všeobecne, ako aj pre európske občianstvo, v oblasti jej odborného usmernenia a prispel k posilneniu jej zmyslu pre solidaritu; v prípade mládeže s nedostatkom príležitostí však bol menej účinný. Veľa pozitívnych výsledkov dosiahol v prípade mládežníckych pracovníkov a mal nepriamy kladný vplyv na mládežnícke organizácie. Hodnotiace subjekty iného programu poznamenávajú, že tomuto programu sa podarilo priblížiť svojich príjemcov k európskemu zámeru a k inštitúciám Európy. Dostupné prostriedky pre mládež boli primerané, aj keď sa v niektorých národných správach zdôrazňuje vhodnosť ich zvýšenia. Štruktúry zavedené na účely riadenia sa celkove pokladajú za vhodné a účinné. Hlavné odporúčania na zlepšenie sa týkajú štruktúr SALTO a centier siete Eurodesk, ako aj všeobecných podrobných pravidiel monitorovania vykonávania programu. 3.3.1. Komplementárnosť a relevantnosť programu Mládež Počas vykonávania programu Mládež sa rozvinula politická činnosť Únie v prospech mládeže upravená najmä bielou knihou z roku 2001 pod názvom Nový impulz pre európsku mládež[3] a Európskym paktom mládeže z roku 2005[4]. Hodnotiace subjekty zdôrazňujú komplementárnosť programu Mládež s cieľmi tejto činnosti politiky. Zmieňujú sa o iba o čiastočnej komplementárnosti s programami Socrates a Leonardo; spolupráca medzi obidvoma týmito programami sa mohla viac rozvinúť. Program Mládež sa považuje za program, ktorý veľmi dobre dopĺňa vnútroštátne nástroje v prospech mládeže. Program bol zacielený na potreby väčšiny príjemcov, najmä mladých ľudí. Tomuto programu pripisujú veľkú dôležitosť aj mládežnícki pracovníci; bola by však namieste väčšia pružnosť na lepšie zacielenie ich požiadaviek. 3.3.2. Účinnosť programu Mládež Program sa považuje za veľmi úspešný, pokiaľ ide o zlepšenie zručností mladých účastníkov v oblasti občianstva, najmä z hľadiska postoja, komunikácie a sociálnych zručností. 90 % účastníkov výmen mládeže vyhlasuje, že sa stali tolerantnejšími. Program bol účinný z hľadiska pocitu príslušnosti k Únii. Z hľadiska aktívnej účasti mnohí mladí ľudia zostali po skončení svojich činností aktívni alebo sa stali aktívnymi v miestnych alebo medzinárodných organizáciách; príčinou toho nie je vždy program, ale asi jedna tretina účastníkov tvrdí, že na medzinárodnej úrovni sa stali aktívnymi vďaka programu. Účasť na programe má vplyv na zamestnateľnosť mladých ľudí, najmä mladých dobrovoľníkov. Má vplyv na voľbu v oblasti vzdelávania. 62 % dobrovoľníkov uvádza vplyv na svoju profesijnú kariéru. Mladí ľudia sa zmieňujú o tom, že po tom, čo sa zúčastnili na programe, majú väčší zmysel pre solidaritu. Program sa iba mierne dotkol mladých ľudí s nedostatkom príležitostí (21 %, pokiaľ ide o výmeny mládeže a 13 %, pokiaľ ide o EDS). Účastníci majú spravidla vysokú úroveň vzdelania. Program bol účinný z hľadiska rodovej rovnosti. Pokiaľ ide o mládežníckych pracovníkov, program im umožnil lepšie si uvedomiť kultúrny rozmer a kontakt s novými pracovnými metódami. 91 % mládežníckych pracovníkov, ktorí sa zúčastnili na programe, sa zmienilo o prínose vo vzťahu k ostatným získaným informáciám. Hodnotiace subjekty považujú sprievodné opatrenia za účinné z hľadiska podpory profesijného rozvoja mládežníckych pracovníkov: vyššia miera zapojenia do európskych sietí... Väčšia pozornosť potrebám mládežníckych pracovníkov by však mala zvýšiť praktické využívanie získaných vedomostí. Takisto sme zaznamenali nedostatočnú informovanosť mládežníckych pracovníkov o možnostiach, ktoré program poskytuje. Napokon bol pozorovaný nepriamy kladný vplyv, akým je viac medzinárodné zameranie organizácií, ktoré prijali dobrovoľníkov. 3.3.3. Užitočnosť a trvácnosť programu Mládež Program prispel k posilneniu neformálneho vzdelávania. Ovplyvnil skôr odbornú prax u mladých ľudí než politiku mládeže: nemal príliš veľký vplyv na politiku (aj keď v nových členských štátoch sa v tomto smere zaznamenal určitý vplyv), pričom väčší vplyv mal z hľadiska novátorských prístupov. 79 % mládežníckych organizácií, ktoré sa zúčastnili na projekte EDS, sa domnieva, že projekt podnietil výmenu osvedčených postupov. Podľa opýtaných organizácií program prispel k nadviazaniu nových medzinárodných kontaktov medzi organizáciami, aj keď takéto kontakty existovali už predtým. Program dokázal prispieť k posilneniu týchto sietí a podporiť ich trvácnosť. Všeobecne niet skutočného vplyvu na správne štruktúry v členských štátoch okrem niektorých nových členských štátov. Program nemal vplyv na zníženie administratívnych prekážok mobility. 3.3.4. Efektívnosť programu Mládež Napriek tomu, že sa finančné prostriedky pridelené na decentralizované časti programu všeobecne považujú za vhodné, asi polovica orgánov jednotlivých členských štátov a národných agentúr považuje za nutné zvýšiť rozpočet pridelený na výmenu mládeže a asi jedna tretina považuje za nutné zvýšiť rozpočet na sprievodné opatrenia. Externé hodnotiace subjekty sa domnievajú, že viac finančných prostriedkov by sa malo prideľovať na činnosť národných agentúr, aby sa rozvíjali niektoré aktivity ako poradenská funkcia, ktorá je dôležitá, ak chceme zabrániť tomu, aby postupy predkladania návrhov mali negatívny vplyv na dostupnosť programu. Všeobecne sa riadiace štruktúry považujú za účinné, ale zlepšenia sú možné. Je príliš skoro na vyvodenie záverov, pokiaľ ide o efektívnosť národnej agentúry, ktorá nahradila od roku 2006 niekdajší Úrad technickej pomoci. Uznáva sa, že využívanie národných agentúr funguje dobre, aj keď poskytnutie finančných prostriedkov Komisiou, ktoré spravujú, sa zavše uskutočnilo s omeškaním. Hlavné pripomienky sa týkajú centier SALTO a siete Eurodesk. Centrá SALTO sa považujú za vhodné štruktúry a dôležitosť ich práce je uznaná, ale môžu sa ešte zlepšiť. Kritickejšie pripomienky sa vyslovili, pokiaľ ide o úlohu a pridanú hodnotu siete Eurodesk, ktorej hodnotiace subjekty sa domnievajú, že je nutný prieskum aktivít. Bolo by vhodné program lepšie zviditeľniť, najmä na lepšie zacielenie mladých ľudí s nedostatkom príležitostí. Napokon bude potrebné dosiahnuť pokrok na zabezpečenie lepšieho monitorovania prác v rámci programu na základe zracionalizovaných postupov, nástrojov a ukazovateľov. 3.3.5. Zblíženie názorov na vplyv programu Vnútroštátne hodnotenia vykazujú značné zblíženie navzájom a zblíženie s hodnotením uskutočneným na európskej úrovni, najmä pokiaľ ide o vplyv programu. Vnútroštátne správy obsahujú názor, že program mal zreteľný vplyv na vedomosti, zručnosti a postoje, ktoré môžu posilniť zamestnateľnosť mladých ľudí a ich zmysel pre občianstvo; hlavný vplyv je dosiahnutý v osobnej rovine. Vyzdvihujú príspevok k neformálnemu vzdelávaniu mladých ľudí: „Hlavným prvkom v tomto programe je neformálne vzdelávanie. (...) projekty podporované programom sú zamerané na vzdelávanie, a nie na „happenings“ bez hlbších dôsledkov. Neformálne vzdelávanie zdôrazňuje skutočnosť, že vzdelávanie sa uskutočňuje aj mimo inštitucionálnych štruktúr, akou je škola.“ (NO) „Účasť na programe Mládež (...) je vhodné uviesť v životopise a zmieniť sa o nej pred budúcimi zamestnávateľmi.“ (DK) „Účasť na programe Mládež sa v širokej miere považuje za príspevok k zamestnateľnosti, pretože rozvíja základné zručnosti.“ (UK) Kladú dôraz na príspevok k rozvoju občianstva a medzikultúrneho dialógu: „V súvislosti so všetkými akciami (...) sa treba zmieniť o citeľnom a trvalom vplyve: zvýšila sa pohotovosť, pokiaľ ide o angažovanosť na sociálnej úrovni, učenie sa cudzích jazykov, prácu v cudzej (európskej) krajine a zlepšilo sa aj pochopenie cudzích kultúr. Zároveň sa podarilo znížiť xenofóbiu.“ (DE) „Osobný kontakt účastníkov s mladými ľuďmi rovnakého veku z inej krajiny (...) presahuje rámec zvyčajných prázdninových stretnutí alebo návštev a vytvára nové intenzívne priestory na skúsenosti a vzdelávanie.“ (LU) Zdôrazňujú, že úžitok z účasti na programe je najprv zrejmý v osobnej rovine: „Učenie najprv prebieha na úrovni „poznávania mlčky“ a zručností pre bežný život (...), ako si nájsť priateľov, naučiť sa jazyk, ale aj na úrovni väčšmi neurčitej problematiky akou je oboznamovanie sa (...) s novými kultúrami, schopnosti byť otvorenejší voči iným kultúram, (...) voči iným ľuďom, dokázať zovšeobecniť svoju vlastnú situáciu a situácie iných ľudí atď.“ (BE – NL) „... značnému počtu [účastníkov] priniesla skúsenosť prežitá v rámci programu do určitej miery zmeny v ich živote (osamostatnenie, lepší obraz o sebe samom, nový pohľad na svet...) alebo ovplyvnila ich životnú voľbu: občianska angažovanosť, nové perspektívy v škole alebo v povolaní...“ (BE – FR) Pri tomto učení zohráva dôležitú úlohu rozmer mobility: „Pred výmenou mládeže neboli mnohí účastníci nikdy mimo Írska.“ (IE) „Pre niektorých mladých ľudí s nedostatkom príležitostí predstavovala výmena mládeže ich prvú cestu do zahraničia.“ (EE) Prakticky vo všetkých správach sa dospelo k záveru, že program mal zreteľne pozitívny vplyv na mládežníckych pracovníkov a mládežnícke organizácie: „Program umožnil profesionalizáciu organizácií aktívnych v európskej oblasti, ktorý priniesol úžitok aj „odborníkom na oblasť mládeže“, ktorí informujú mladých ľudí, radia im a sprevádzajú ich v rámci ich projektov.“ (FR) „Mládežnícke organizácie ťažia najmä z prehĺbenia medzinárodných kontaktov a partnerstiev.“ (AT) „Program (...) podporil európsky rozmer aktivít vedených zodpovednými organizáciami, podporil tímového ducha, ako aj nediskriminujúci a profesijný postoj k aktivitám Spoločenstva.“ (SI) „Program Mládež je pre organizáciu propagačným faktorom a zlepšuje jeho obraz... Skutočnosť, že program Mládež je programom EÚ, výrazne prispieva k zvýšeniu prestíže.“ (PL) Zdôrazňujú, že program podporil prácu v sieti: „70 percent respondentov potvrdzuje, že bez programu Mládež by sa nikdy nechopili iniciatívy a nezačali by európsku spoluprácu. (...) 40 percent organizácií pripúšťa, že ich účasť na programe Mládež je ich jedinou európskou skúsenosťou.“ (BE – NL) „Mládežnícki pracovníci (...) a ich organizácie a združenia rozvíjajú funkčné partnerstvá v takmer všetkých krajinách zúčastnených na programe.“ (CZ) Vplyv vnútroštátnej politiky sa prejavil skôr v nových členských štátoch: „Program Mládež (...) mal nesporne kladný vplyv na postoje, zručnosti mladých ľudí (...) a aj na rozvoj vnútroštátnej politiky v prospech mladých ľudí a právnych predpisov.“ (SK) „Program Mládež je ako aktivita Spoločenstva zdrojom informácií o spôsoboch vedenia politík mládeže v iných členských štátoch EÚ.“ (PL) Hodnotenia pozitívne komentujú rôzne akcie programu a ich charakteristiky: „Skúsenosť a väčšia sebaúcta dobrovoľníkov, ako aj sieť dobrovoľníkov rozšírená o európske kontakty, budú mať pravdepodobne dlhodobý vplyv napríklad na výmenu mládeže. Je však úplne možné, že niektorí účastníci výmen mládeže získali aj pozitívne dojmy schopné pretrvať po celý ich život.“ (SE) 3.3.6. Hlavné závery hodnotenia programu na podporu organizácií aktívnych v oblasti mládeže Program umožnil viac priblížiť mladých ľudí zúčastnených na európskom projekte k európskym inštitúciám. Jeho ciele zreteľne odrážali ciele a pracovné metódy mimovládnych organizácií. Jeho relevantnosť presahuje rámec finančnej pomoci (posilňuje imidž príjemcov a ich schopnosť riadenia). Povinnosť mať širokú sieť podnietila mimovládne organizácie k tomu, aby sa rozšírili mimo svojej krajiny pôvodu. Viac ako 40 % príjemcov odpovedalo, že sa nazdávajú, že bez pomoci Únie by nemohli prežiť, čo naznačuje, že program sa často chápe ako jediná príležitosť na financovanie, aj keď nie je vylúčené, že príjemcovia precenia vplyv absencie pomoci; môže sa stať, že poskytnuté granty nahradia finančné prostriedky, ktoré boli predtým dostupné. Program pritiahol malé mimovládne organizácie, ktoré potrebujú pomoc najviac. Do istej miery podporil mimovládne organizácie a EFM v tom, aby oslovili mladých ľudí, ktorí sa v organizácii ešte neangažovali. Hodnotiace subjekty sa nazdávajú, že granty prispeli k zvýšeniu dôveryhodnosti a zviditeľneniu mimovládnych organizácií a EFM v očiach ich členov a potenciálnych darcov, ale nie je jasné, či to zlepšilo ich imidž z pohľadu mladých ľudí všeobecne. 65 % opýtaných mimovládnych organizácií potvrdilo, že nemuseli zmeniť predmet alebo štruktúru ich organizácie na to, aby sa mohli zúčastniť na programe, ktorý nemal veľký vplyv na mnohé ich aktivity, ale umožnil, aby tieto aktivity boli vedené profesionálnejšie. Podpora poskytnutá EFM nemala nevyhnutne vplyv na schopnosť jeho členov zapojiť viac mladých ľudí, ani na účinnejšie hľadanie finančných prostriedkov. Grant nevyhnutne nepriviedol mladých ľudí k tomu, aby sa viac osobne zapájali do európskych záležitostí, ale podporuje členov EFM, aby sa viac informovali. Viac ako 50 % osôb, ktoré odpovedali na anketu, považuje postup podávania žiadostí za zložitý, ale znesiteľný. Pre kvalitu bolo odmietnutých len veľmi málo žiadostí, ale dosť veľa žiadostí bolo odmietnutých pre nesúlad s administratívnymi požiadavkami. Účastníci chcú, aby im bola poskytnutá možnosť získať viacročné granty. Program posilnil mimovládne organizácie a EFM, čo úplne vyhovuje filozofii Komisie, ktorá zahŕňa mimovládne organizácie do srdca svojej stratégie zapojenia občianskej spoločnosti. 4. HLAVNÉ ODPORÚČANIA – PRIPOMIENKY KOMISIE 4.1. Lepšie zapojiť mladých ľudí s nedostatkom príležitostí Bolo by treba rozvinúť stratégiu na získanie väčšieho počtu mladých ľudí s nižším vzdelaním. Malo by to zahrnúť aj stratégiu uverejňovania, ktorá bude čo možno najlepšie zacielená priamo na všetkých potenciálnych účastníkov programu. Komisia rozvinula stratégiu začlenenia na zlepšenie účasti znevýhodnených mladých ľudí; ich zapojenie je stanovené ako kritérium pridelenia grantu na dotknuté akcie. Komisia zlepšila schopnosť merania stupňa účasti týchto mladých ľudí. Nakoniec sa týmito odporúčaniami bude riadiť vo svojej informačnej stratégii. 4.2. Lepšie zapojiť mladých ľudí do prípravy projektov Účastníci by mali byť častejšie zapojení do prípravy projektov. Tento cieľ by podporilo poskytovanie vzdelávania so zameraním na prípravu, organizovanie a vykonávanie projektov. V sprievodcovi programom sa v radách, ktoré poskytuje, zdôrazňuje význam zapojenia mladých ľudí. Pravidlá financovania niekedy ustanovujú možnosť, aby sa mladí ľudia, ktorí sa zapoja do projektov, zúčastnili na prípravných návštevách. 4.3. Lepšie podporiť mládežníckych pracovníkov Odporúča sa lepšie posúdiť potreby školiteľov a aby to vyústilo do ponúk vzdelávania, ktoré by boli viac šité na mieru. Komisia prihliadne na toto odporúčanie pri svojej diskusii o SALTO a preskúma možnosť zabezpečenia lepšej konzultácie s mládežníckymi pracovníkmi, pokiaľ ide o formát, obsah, metodiku, uskutočňovanie, monitorovanie a hodnotenie vzdelávacích kurzov. 4.4. Zlepšiť podporu propagátorov Národné agentúry majú významnú úlohu pomoci. Bolo by užitočné identifikovať hlavné prekážky, s ktorými sa stretávajú pri predkladaní návrhu. Komisia znovu potvrdila zásadu „supportive approach“, ktorou národné agentúry poskytujú pomoc propagátorom, aby bol program dostupný čo najväčšiemu počtu osôb a dosiahol svoj cieľ byť prístupný pre mladých ľudí s nedostatkom príležitostí. Komisia objasnila kritériá a podmienky účasti na programe. S národnými agentúrami preskúma najmä možnosť identifikovať hlavné ťažkosti, s ktorými by sa propagátori mohli ešte stretnúť. 4.5. Posilniť účinnosť činnosti mimovládnych organizácií a EFM Pri podávanie správ o aktivitách mimovládnych organizácií a EFM by sa mal klásť dôraz na meranie a hodnotenie konkrétnych prvkov. Mimovládne organizácie a EFM by mohli zaviesť mechanizmy na meranie spokojnosti účastníkov. Mohli by podnietiť svojich členov k tomu, aby zapojili mladých ľudí bez predchádzajúcich skúseností s politikou alebo mimovládnymi organizáciami; EFM by mohol vymedziť osvedčené postupy konzultácie jej členských organizácií s mládežou. Komisia musí ďalej pomáhať propagátorom pri podávaní žiadostí a v tom, aby táto možná podpora bola predmetom širšej propagácie. Komisia potvrdzuje svoj súhlas s týmito odporúčaniami. 4.6. Zlepšiť monitorovanie vykonávania Treba posilniť snahy, ktoré už boli vyvinuté v oblasti zberu údajov o vykonávaní programu. Navrhuje sa začleniť do jednotného monitorovacieho systému údaje o centralizovaných a decentralizovaných častiach programu. Komisia rozvinie v najbližšom čase stratégiu stáleho hodnotenia programu s identifikáciou monitorovacích ukazovateľov. Pokúsila sa zlepšiť počítačový nástroj poskytnutý národným agentúram, ktorý tieto agentúry musia používať. Bude dohliadať na to, aby sa do tohto systému zaradili informácie od národných agentúr a informácie spadajúce pod centralizované riadenie. 4.7. Lepšie zviditeľniť program Odporúča sa lepšie zviditeľniť program, aby sa rozšírila cieľová skupina jeho mladých účastníkov a lepšie informovať mládežníckych pracovníkov o ponúkaných možnostiach. Väčšia pozornosť venovaná výmene osvedčených postupov by takisto prispela k lepšiemu zviditeľneniu. Komisia rozvíja informačnú stratégiu zameranú na lepšie poznanie programu a jeho výsledkov. Uskutočnili sa prvé opatrenia: vylepšenie internetovej stránky s prezentáciou programu, povinnosť zviditeľniť sa pre propagátorov, rozšírenie databázy prístupnej všetkým ľuďom prostredníctvom informácií o výsledkoch projektov. 4.8. Posilniť prostriedky národných agentúr Niektorým národným agentúram chýbajú zdroje na to, aby propagátorom mohli poskytnúť primeranú podporu. Ich prostriedky treba posilniť. Komisia, ktorá si praje obmedziť administratívne náklady na program, preskúma, ako sa toto odporúčanie realizuje hneď po príprave rozpočtu na rok 2009. 4.9. Urýchliť vyplácanie finančných prostriedkov národným agentúram Odporúča sa, aby Komisia bezodkladne vyplatila národným agentúram finančné prostriedky. Zmeny zavedené pri nadobudnutí platnosti programu Mládež v akcii skracujú postupy vyplácania finančných prostriedkov národným agentúram. Komisia sa zaviazala previesť finančné prostriedky do mája, čo je začiatok projektov prvého ročného výberového kola. 4.10. Preskúmanie aktivít informačných a vzdelávacích centier SALTO SALTO sa všeobecne považujú za vhodné štruktúry, ale odporúča sa preskúmať niektoré ich aspekty. Komisia preskúma, aké úpravy by bolo vhodné vykonať. 4.11. Preskúmanie aktivít siete Eurodesk Aj keď sa štruktúry siete Eurodesk všeobecne považujú za účinné štruktúry, ich pridaná hodnota pre program je otázna. Preskúmanie niektorých ich aktivít by umožnilo posilniť význam jej práce. Komisia súhlasí s týmto odporúčaním, pričom uvádza, že užitočnosť siete Eurodesk nespočíva iba v informáciách, ktoré poskytujú o programe. 5. ZÁVERY KOMISIE Komisia súhlasí s kladným hodnotením hodnotiacich subjektov týkajúce sa vykonávania obidvoch programov. Je presvedčená, že účinne podporili mladých účastníkov v ich osobnom rozvoji, v ich zamestnateľnosti vďaka príležitostiam na neformálne vzdelávanie, ktoré poskytovali, a v rozvoji ich zmyslu pre občianstvo a solidaritu; zároveň si uvedomuje kladný vplyv týchto programov na dôležitých sprostredkovateľov úspešnej politiky v prospech mladých ľudí, akými sú mládežnícki pracovníci a mládežnícke organizácie. Tieto výsledky potvrdzujú závery z iných analýz, ktoré Komisiu viedli k tomu, aby v podobe programu Mládež v akcii ponúkla pokračovanie najsľubnejších akcií predchádzajúcich programov. Vyslovené odporúčania, ktoré Komisia chce realizovať, by v budúcnosti mali ešte posilniť vplyv programu Mládež v akcii. [1] Ú. v. ES L 117, 18.5.2000, s. 1. [2] Ú. v. EÚ L 138, 30.4.2004, s. 24. [3] KOM(2001) 681 v konečnom znení z 21. 11. 2001. [4] Prijatý Európskou radou v marci 2005.